25 Ancilla

Duplex reperitur, mala et bona. Mala quidem triplex: prima despiciens per superbiam cordis; alia male loquens per maliciam oris; tercia dormiens per necligenciam operis.

¶ Ancilla prima est Agar, de qua dicit *Sarai ad Abraham,* /f.8rb/ Gen. 16[:5], *Ego dedi* *ancillam meam in* sinu tuo*, que* concipiens *habet me despectui.* Hec ancilla signat animam que de conceptu virtutum seu graciarum superbiens, alios paruipendit, sicut Phariseus, Luc. 12[:38]. Idcirco eicietur de consorcio veri Abrahe, Gen. 21[:10]: *Eice ancillam et filium eius, non enim erit heres.* Eua nempe habens duos dominos, maritum et Deum. Per superbiam suam vnum fecit eici de paradiso et alium suspendi in ligno. De talibus ancillis loquitur Job. 19[:15]: *Ancille mee sicut habuerunt me.*

¶ Secunda est Sara, filia Raguelis, de qua Tob. 3[:7]: Audivit *Sara, filia Raguelis improperium ab vna* de *ancillis patris sui.* Hec signat linguam maledictam. Hec est ancilla que conuenit Petrum ad negandum Christum, Joan. 18[:17]. Ista est vilior porco, nam sus ponit os suum in loco fetido, tanquam odorifero, set lingua nequam vertit bonum odorem in fetorem detrahendo, menciendo, James 3, quasi per totum.

De tercia[[1]](#endnote-1) ancilla dormiente, dicitur 3 Reg. 3[:20]: *Tulit filium meum de latere meo ancille tue dormientis.* Ista ancilla signat racionem contra custodiam anime que designatur [2] Reg. 4[:5], vbi ancilla *Isboseth ostiaria domus, purgans triticum, obdormiuit,* id est, racio que deberet sequestrare bonum a malo, discernere verum a falso, bonum eligere, malum respuere. Hec obdormit quando neutrum facit, et tunc hostes intrant, id est, peccata consenciente voluntate et occidunt spiritum, Rom. 6[:23]: *Stipendia peccati, mors.*

Econtra bona ancilla inuenitur triplex: Vna humilis corde, alia sapiens ore, tercia diligens in opere.

Prima est Ester, que interpretur abscondita, signat humilem animam, Esth. 14[:16]: *Tu scis Domine quod abominer signum superbie et glorie.* Commendabile est valde quando aliqua magna persona est humilis, set vituperabile quando pauper superbit, quod quidem contingit quando homo seipsum et statum suum solummodo considerat.

¶ Exemplum de Galtero Fatuo qui in festo Natalis Domini indutus nouis vestibus, quasi ignaris sui, seipsum quesiuit, inquirens vndique, Vbi esset Galterus? Talis ancilla non poterit sustini cum fuerit *heres domine sue*, Prou. 30[:23].

Secunda ancilla est Abigail, que interpretur patris mei exaltacio, et signat linguam eruditam, 1 Reg. 25[:24]: *Loquatur obsecro ancilla tua in auribus tuis*. Et sequitur ibi quomodo placauit David et facta est ei vxor. Hec tanquam sapiens de fine. Vnde versus:

¶ Quicquid agas, operis finem primo mediteris.

¶ Tercia ancilla est Iudith que designat strenuum in opere. Hec deuicit Holofernes et liberauit populum suum, Iudith 11[:14]: *Ego ancilla tua Deum colo* occupatus in seruicio alicuius. Non ita de facili transfertur ad aliud sicut vacans et ociosus. Vnde, Gregorius, et Hieronimus in *Epistola*, semper[[2]](#endnote-2) aliquid boni facito ne te diabolus inueniat ociosum, Judith 13[:20]: *Non permisit me.* Deus ibi te iudicabit. Ideo, videat arbor quo casura sit antequam cadat, quia postquam *Dominus ancillam* tuam inquinari.

¶ Aperite, vide infra[[3]](#endnote-3) [c. 31: Aperire].

1. tercia ] *corr.* qua F.128. [↑](#endnote-ref-1)
2. semper ] F.80 *corr*. super F.128. [↑](#endnote-ref-2)
3. infra ] *add*. folio F.128. [↑](#endnote-ref-3)